b"\n_START_ARTICLE_\nVyskupas\n_START_PARAGRAPH_\nVyskupas (gr. \xce\xb5\xcf\x80\xce\xaf\xcf\x83\xce\xba\xce\xbf\xcf\x80\xce\xbf\xcf\x82 'pri\xc5\xbei\xc5\xabr\xc4\x97tojas, globotojas')\xc2\xa0\xe2\x80\x93 krik\xc5\xa1\xc4\x8dioni\xc5\xb3 dvasininkas, turintis auk\xc5\xa1\xc4\x8diausio laipsnio \xc5\xa1ventinimus._NEWLINE_Vyskupus turi Katalik\xc5\xb3 ba\xc5\xbeny\xc4\x8dia, Sta\xc4\x8diatiki\xc5\xb3 ba\xc5\xbeny\xc4\x8dia, Anglikon\xc5\xb3 ba\xc5\xbeny\xc4\x8dia, Metodist\xc5\xb3 vyskupin\xc4\x97 ba\xc5\xbeny\xc4\x8dia, Evangelik\xc5\xb3 liuteron\xc5\xb3 ba\xc5\xbeny\xc4\x8dia.\n_START_SECTION_\nKatalik\xc5\xb3 vyskup\xc5\xb3 skyrimas\n_START_PARAGRAPH_\nKatalik\xc5\xb3 vyskupus skiria Romos vyskupas\xc2\xa0\xe2\x80\x93 popie\xc5\xbeius, kit\xc5\xb3 Ba\xc5\xbeny\xc4\x8di\xc5\xb3 vyskupai yra renkami._NEWLINE_Katalik\xc5\xb3 vyskupas skiriamas ne jaunesnis nei 35\xc2\xa0m., o sulauk\xc4\x99s 75\xc2\xa0m.\xc2\xa0\xe2\x80\x93 privalo ra\xc5\xa1yti pra\xc5\xa1ym\xc4\x85 Romos vyskupui popie\xc5\xbeiui, pra\xc5\xa1ydamas atleisti nuo u\xc5\xbeimamos tarnyst\xc4\x97s. Retais atvejais popie\xc5\xbeius vyskupu skiria jaunesn\xc4\xaf kunig\xc4\x85 nei 35\xc2\xa0m. Sulaukus 75\xc2\xa0m. popie\xc5\xbeius atsi\xc5\xbevelgia \xc4\xaf vyskupo sveikat\xc4\x85 bei geb\xc4\x97jim\xc4\x85 toliau eiti ordinaro pareigas ir gali pasi\xc5\xablyti likti toliau savo pareigose._NEWLINE_Vyskupas, kurio pra\xc5\xa1ymas d\xc4\x97l am\xc5\xbeiaus cenzo yra patenkinamas, vadinamas emeritu._NEWLINE_Vyskupijos neturintis vyskupas vadinamas tituliniu vyskupu._NEWLINE_Katalik\xc5\xb3 vyskupas, kuris yra vyriausias vyskupijos valdytojas, vadinamas vyskupu ordinaru. Jis reziduoja vyskupijos centre prie katedros ba\xc5\xbeny\xc4\x8dios._NEWLINE_Valdyti vyskupij\xc4\x85 ordinarui padeda sufraganas._NEWLINE_Metropolijai vadovaujantis vyskupas metropolitas vadinamas arkivyskupu. Arkivyskupo pagalbininkas vadinamas augziliaru._NEWLINE_Romos katalik\xc5\xb3 vyskupai gali b\xc5\xabti kokios nors vienuolijos\xc2\xa0\xe2\x80\x93 Ordino ar Kongregacijos nariai. Tokiu atveju j\xc5\xb3 priklausomyb\xc4\x97 vienuolijai i\xc5\xa1lieka, ta\xc4\x8diau j\xc5\xb3 pavaldumas pereina tiesiogiai Apa\xc5\xa1tal\xc5\xb3 Sostui._NEWLINE_Sta\xc4\x8diatiki\xc5\xb3 ba\xc5\xbeny\xc4\x8dios vyskupais gali tapti tik neved\xc4\x99 dvasininkai.\n_START_SECTION_\nSkiriamieji \xc5\xbeenklai\n_START_PARAGRAPH_\nKatalik\xc5\xb3 vyskupo skiriamieji \xc5\xbeenklai yra \xc5\xa1ie: mitra, pastoralas, \xc5\xbeiedas, kry\xc5\xbeius (ne\xc5\xa1iojamas ant kaklo), violetin\xc4\x97s spalvos drabu\xc5\xbeiai._NEWLINE_Katalik\xc5\xb3 vyskupams privalomas celibato laikymasis."